Ole Stavad (S), 2002-05-07:
Der er jo i og for sig to adskilte problemstillinger i den her sag.
Der er selve indholdet i lovforslaget med den fremtidige vurderingsorganisation med et gennemsnit på amtsplan hvert andet år, som fratager borgerne retten til at klage, og de spørgsmål, som hr. Jacob Buksti var inde på for et øjeblik siden.
Jeg tror ikke, at skatteministeren behøver at lytte særlig meget til Socialdemokraterne, SF eller nogle af de andre fem partier, der står bag forslaget, Kristeligt
Skatteministeren kan nøjes med at lytte til sine egne partifæller ude i landet, som jeg ved har gjort en ihærdig indsats for både at overbevise skatteministeren og en lang række af medlemmerne i Venstres folketingsgruppe om, at det her var en uklog måde at gribe tingene an på.
Også her lukkede man fuldstændig af, på trods af at der den næste halve snes dage er blevet udsendt ca. to millioner vurderingsmeddelelser til borgerne, som indeholder en forkert klagebeskrivelse, fordi de vurderingsråd og skyldråd, som man i vurderingsmeddelelserne skriver, at man kan klage til, har ministeren allerede, inden loven her bliver vedtaget, afskaffet, i og med at de havde deres sidste dag den 30. april, altså for præcis en uge siden.
Af disse 32.000 klager blev de godt 26.000 håndtereret i vurderingssekretariaterne og i vurderingsrådene, så kun godt 5.000 af dem kørte videre til skyldrådene.
Ministeren har ikke på noget tidspunkt sandsynliggjort eller forsøgt at give en forklaring på, hvordan borgernes klager, der indkommer i løbet af de næste 2 måneder knap og nap, de skal være inde inden 1. juli skal håndteres, for de mennesker, der hidtil har taget sig af dem, primært de, der har talt med folk, de, der har besigtiget ejendommen, de, der har taget sig af borgernes klager, er der ikke mere.
Det er sket, allerede inden loven er vedtaget.
Derfor er der denne stærke opfordring, og der er tid endnu, der er faktisk en hel uge til at tænke over det, inden vi skal have tredjebehandlingen, til at besinde sig og sige, at nu gør vi et ordentligt stykke arbejde, nu sørger vi for at lave en forlængelse af den periode, så de folk, vi ved kan det her, som kan tage sig af borgernes klager, også får mulighed for at fungere, så når borgerne indsender deres klager over forkerte vurderinger, er der mennesker med erfaring til at tage sig af dem.
Så er der den anden halvdel af den diskussion, nemlig diskussionen om, hvordan den fremtidige vurderingsorganisation så skal se ud.
Vi i kredsen af de fem partier, der står bag forslaget, er fuldstændig enige i, at hvis der kan komme forslag op, der kan sikre en billigere, en bedre og en mere effektiv vurderingsorganisation, er vi parate til åbent at drøfte det.
Jeg er såmænd ikke sikker på, at vi i kredsen af de fem partier vil være fuldstændig enige om, hvordan det skal se ud, men vi er enige om, at vi er parate til at signalere til regeringen, at det her ikke er et hjørnespark, for at der ikke skal ske noget.
Derfor er den anden halvdel af vores lovforslag, at regeringen inden udgangen af i år efter at have gennemarbejdet det, efter at have talt med folk, der ved, hvad det handler om, skal fremkomme med et lovforslag.
Hvis skatteministeren kommer med et sådant lovforslag til oktober, vil vi kunne give det en ordentlig og grundig behandling og vedtage det i begyndelsen af 2003.
Og da vi forlænger udnævnelsesperioden for de nuværende vurderingsmænd, skyldråd og vurderingsråd indtil 1. juli, er der under alle omstændigheder mulighed for, at der er en organisation, at der er mennesker til at tage sig af borgernes klager - fra det tidspunkt, hvor man afskaffer det, der er nu, kan man få noget andet op at stå i stedet for.
Nu er konsekvensen, at skatteministeren har afskaffet dem, der hidtil har taget sig af det her, uden at der er nogen organisation eller nogen med erfaring til at tage sig af det.
Jeg vil godt sige til skatteministeren, at jeg synes, det er beskæmmende, at når man gør sig umage for at følge med i de ting, der kommer, når man gør sig umage med at læse det, når nogle af os også har en vis erfaring på området og taler med folk, der har stor erfaring på området, at skatteministeren oplever og opfatter det sådan, som han sagde i Pengemagasinet den 1. maj: De har nu besluttet at køre smædekampagne mod min person.
Det, vi diskuterer her, er det politiske indhold.
Skatteministeren ved forhåbentlig, at når det handler om skatteministerens person, har jeg de allerbedste og varmeste følelser, men det ændrer jo ikke ved, at når skatteministeren på regeringens vegne kommer med lovforslag, der ikke er acceptable, er vi nødt til at reagere, også selv om vi kan lide skatteministeren som person. Jeg synes også, det er beskæmmende, at skatteministerens reaktion, når hans partifælle på KL's vegne, formanden for KL, Eigil Rasmussen, kommer med en opfordring til at udsætte det og dermed anbefaler, at man vedtager de fem partiers forslag, er, som den også er over alle andre, der har reageret på det her, at det er systemets folk, og at de er sure, fordi der tages noget fra dem.
Det var også reaktionen i Pengemagasinet.
Også her forsøgte skatteministeren at sige, at da der er skattestop, er der ingen grund til at klage.
Som hr. Jakob Buksti var inde på, spiller vurderingen ind en lang række steder.
Det har skatteministeren selv dokumenteret under udvalgsbehandlingen.
Derfor synes jeg, for at sige det mildt, at det er stærkt betænkeligt, at skatteministeren faktisk går ud og opfordrer folk til at lade være med at reagere, når de får forkerte vurderinger, for den eneste grund til, at man skulle lade være med at klage over en forkert vurdering, er, at skatteministeren siger, at vi har skattestop.
Og så mener jeg endda, jeg vil gerne tillægge det en talefejl, at skatteministeren to gange i den pågældende udsendelse sagde, at der er nogle i Folketinget, der er sure over, at regeringen nu laver et stop for ejendomsskatterne.
Når vi er politisk uenige, er vi altså sure, mener skatteministeren.
Jeg tror, at de allerfleste mennesker oplever ejendomsskatten som grundskatten.
Det har vi i hvert fald kaldt den i frygtelig mange år.
Hvorimod ejendomsværdiskatten jo er den gamle lejeværdi, og det er noget, som folk oplever som noget ganske andet - skatteministeren har i øvrigt sagt det samme i dag: ejendomsskatterne - og derfor sender skatteministeren en masse forvirrende signaler.
Skatteministeren forsøger at sende et signal om, at nu kommer folk ikke til at betale mere i skat på grund af de vurderinger, der er.
Det er forkert.
Og i øvrigt, hvis det er sådan, at man laver et gennemsnit, hvor nogen falder i pris, så betyder ejendomsværdiskattestoppet, at man er berettiget til at betale en lavere skat.
Den ret får man ikke på grund af ministerens gennemsnit.
Derfor vil jeg godt sige til ministeren: Prøv nu lige at snakke med Venstrefolk ude i det åbne land, snak med kommunale folk, vurderingsfolk, ejendomsmæglere, snak med de folk, der ved noget om området.
Og så vil jeg være tryg ved, hvis det er sådan, at der er under 75 pct., der anbefaler skatteministeren at stemme for vores forslag, og i så fald synes jeg ikke, at han behøver at gøre det.
Men også det er Venstre tilsyneladende holdt op med.